
           Nr.23/139/2006
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind promovarea surselor regenerabile şi neconvenţionale de energie termică, transmisă cu adresa nr.P.l.x 566 din 26 iunie 2006.



În raport de conţinutul său normativ, propunerea legislativă se încadrează în categoria legilor organice.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

                Nr.23/139/2006

RAPORT

asupra propunerii legislative privind promovarea surselor regenerabile şi neconvenţionale de energie termică


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere în fond, cu propunerea legislativă privind promovarea surselor regenerabile şi neconvenţionale de energie termică, transmisă cu adresa nr.P.l.x 566 din 26 iunie 2006, înregistrată la comisie sub nr.23/139 din 6 iunie 2006, iniţiată de domnul senator Viorel Arion.



Potrivit prevederilor art.75 alin.(3) din Constituţia României, republicată,
Senatul a respins propunerea legislativă în şedinţa din 20 iunie 2006.



Consiliul Legislativ a avizat favorabil propunerea legislativă, cu observaţii şi propuneri, conform avizului nr.329 din 6 martie 2006.



Guvernul a transmis, prin punctul de vedere nr.840 din 14 martie 2006, că nu susţine adoptarea propunerii legislative.



Comisia juridică, de disciplină şi imunităţi a avizat favorabil propunerea legislativă, cu avizul nr.31/862 din 28 august 2006, iar Comisia pentru administraţie publică, amenajarea teritoriului şi echilibru ecologic a respins propunerea legislativă cu avizul nr.26/1059 din 13 septembrie 2006.



Propunerea legislativă are ca scop crearea unui cadru legal necesar pentru economisirea energiei termice şi pentru utilizarea, în mai mare măsură, a surselor de energie regenerabilă şi a altor surse de energie neconvenţională, reducerea consumului total de energie şi a poluării mediului. Prin proiectul de lege se instituie obligaţii şi se stabileşte cadrul de acordare de stimulente pentru producătorii şi consumatorii de energie termică din surse regenerabile sau neconvenţionale ori care realizează economii semnificative de energie.



La dezbateri au participat, în calitate de invitaţi, din partea Ministerului Economiei şi Comerţului: domnul director general Alexandru Săndulescu.



În conformitate cu prevederile art.61 din Regulamentul Camerei Deputaţilor, republicat, membrii comisiei au examinat propunerea legislativă în şedinţa din 13 septembrie 2006.



La lucrări au fost prezenţi 17 deputaţi din totalul de 23 membri ai comisiei.



În urma dezbaterilor, membrii comisiei au concluzionat că:



1. Legislaţia română în domeniul utilizării eficiente a energiei şi promovării resurselor regenerabile de energie este parţial armonizată cu prevederile legislaţiei Uniunii Europene, fiind adoptate sau în procedură legislativă de adoptare proiecte de acte normative care creează cadrul transpunerii, respectiv transpun legislaţia comunitară relevantă în acest domeniu, şi anume Directiva 2001/77/CE din 27 septembrie 2001 privind promovarea electricităţii produse din surse de energie regenerabile pe piaţa internă a electricităţii şi Directiva 2004/8/CEE privind promovarea cogenerării pe baza cererii de energie termică utilă pe piaţa internă a energiei şi de modificare a Directivei 92/42/CEE.


2. Condiţiile de utilizare şi promovare a surselor regenerabile şi neconvenţionale de energie sunt reglementate de:



- Legea privind utilizarea eficientă a energiei nr.199/2000, cu modificările şi completările ulterioare;



- Legea energiei electrice nr.318/2003.



Aceste legi stabilesc promovarea surselor regenerabile şi neconvenţionale de energie, atribuţiile şi competenţele autorităţilor administraţiei publice în acest sens şi modalităţile de promovare a acestor surse.



3. În privinţa autorităţilor competente, propuse de iniţiator, acestea au atribuţii stabilite prin legislaţia actuală, inclusiv în utilizarea surselor regenerabile şi neconvenţionale de energie, iar reglementările legate de certificatele de economie pentru producerea de energie termică şi asimilarea acestora cu certificatele verzi pot să fie promovate prin hotărâre de Guvern, având ca temei legal Legea serviciului public de alimentare cu energie termică nr.325/2006.



Având în vedere cele de mai sus, membrii comisiei au hotărât, cu unanimitate, respingerea propunerii legislative.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.



Prin conţinutul său normativ, propunerea legislativă face parte din categoria legilor organice, fiind incidente prevederile art.73 alin.(3) lit.h) din Constituţia României, republicată.
               PREŞEDINTE,                                           SECRETAR,
                 Iulian Iancu                                              Aurelia Vasile
Consilier,
Silvia Vlăsceanu

